b'\n_START_ARTICLE_\nStian Grimseth\n_START_SECTION_\nDopingsaken\n_START_PARAGRAPH_\nGrimseth avla en positiv dopingpr\xc3\xb8ve under et internasjonalt stevne p\xc3\xa5 Vigrestad 2. september 2000. Pr\xc3\xb8ven inneholdt spor etter det anabole steroidet nandrolon. Dopingsaken ble kjent 16. september 2000 p\xc3\xa5 \xc3\xa5pningsdagen til Sydney-OL._NEWLINE_Grimseth bedyret sin uskyld, og la forklaringen til forurenset kosttilskudd, etter \xc3\xa5 ha tatt kosttilskuddet Ribose. Selv om han fikk st\xc3\xb8tte av Olympiatoppens toppidrettssjef Bj\xc3\xb8rge Stensb\xc3\xb8l, ble han hjemsendt f\xc3\xb8r han fikk konkurrere i Sydney._NEWLINE_9. mai 2001 ble Grimseth d\xc3\xb8mt av domsutvalget i Norges Idrettsforbund (NIF). P\xc3\xa5 grunn av de formildende omstendigheter ble dommen p\xc3\xa5 seks m\xc3\xa5neders utestengelse. Det internasjonale vektl\xc3\xb8fterforbundet (IWF) holdt en strengere linje, men reduserte straffen fra 24 til 15 m\xc3\xa5neders utestengelse etter et m\xc3\xb8te 5. juli._NEWLINE_Produsenten av kosttilskuddet Ribose, heter Universal Nutrition. Grimseth forberedte et s\xc3\xb8ksm\xc3\xa5l mot produsenten fra 2002, og saken skulle opp for en amerikansk domstol i New Jersey. I juni 2006 inngikk partene forlik av ukjent st\xc3\xb8rrelse. Med dette forliket anser Grimseth seg som renvasket.'